RAPPORT TAL-ATTIVITÀ TAL-KUMITAT TA’ SORVELJANZA TAL-OLAF — 2021

(2022/C 161/01)

Membri tal-Kumitat ta’ Sorveljanza tal-OLAF

Is-Sur Jan MULDER

President tal-Kumitat ta’ Sorveljanza tal-OLAF

Membru tal-Kumitat mit-23 ta’ Jannar 2017, President mill-1 ta’ Marzu 2017

Eks Membru tal-Parlament Ewropew, in-Netherlands

Is-Sra Maria Helena FAZENDA

Membru tal-Kumitat mit-23 ta’ Jannar 2017

Imħallef tal-Qorti Suprema tal-Ġustizzja, il-Portugall

Is-Sra Grażyna STRONIKOWSKA

Membru tal-Kumitat mit-13 ta’ Lulju 2016

Uffiċċju tal-Prosekutur Nazzjonali, Varsavja, il-Polonja

Prosekutur pubbliku

Is-Sur Rafael MUÑOZ LÓPEZ-CARMONA

Membru tal-Kumitat mill-1 ta’ Diċembru 2017

Eks Kap tat-Taqsima tal-Appoġġ tal-Kontrollur tal-Istat Ġenerali fl-Uffiċċju tal-Prosekutur Speċjali kontra l-Korruzzjoni u l-Kriminalità Organizzata, Spanja

Awditur, avukat, ekonomista.

Is-Sra Dobrinka MIHAYLOVA

Membru tal-Kumitat mit-18 ta’ Novembru 2020

Aġenzija Eżekuttiva tal-Awditjar tal-Fondi tal-Unjoni Ewropea, il-Bulgarija

Direttur tad-Direttorat tal-Awditjar tal-Fondi tal-Politika Reġjonali

WERREJ

Werrej 2

Daħla 3

1. Il-Kumitat fil-qosor 4

2. Qafas ġuridiku ġdid imsaħħaħ 4

2.1. Aċċess imtejjeb għal informazzjoni relatata mal-każijiet 4

2.1.1 L-Artikolu 15 rivedut tar-Regolament dwar l-OLAF 5

2.1.2 Arranġamenti ġodda ta’ ħidma bejn il-Kumitat ta’ Sorveljanza u l-OLAF 5

2.2. Regoli ta’ Proċedura interni riveduti 5

3. Sena produttiva ta’ monitoraġġ 6

3.1. Rakkomandazzjonijiet tal-OLAF mhux segwiti mill-awtoritajiet rilevanti – l-Opinjoni Nru 1/2021 6

3.2. Arranġamenti ta’ ħidma bejn l-OLAF u l-UPPE – l-Opinjoni Nru 2/2021 7

3.3. Sorveljanza ta’ investigazzjonijiet interni: konklużjonijiet strateġiċi u l-aħjar prattiki – l-Opinjoni Nru 3/2021 8

3.4. L-abbozz preliminari tal-baġit tal-OLAF għall-2022 – l-Opinjoni Nru 4/2021 9

3.5. Monitoraġġ tad-durata tal-investigazzjonijiet tal-OLAF 10

3.5.1 Analiżi tal-investigazzjonijiet tal-OLAF li damu aktar minn 36 xahar – l-Opinjoni Nru 5/2021 10

3.5.2 Rapporti ta’ investigazzjonijiet li damu aktar minn 12-il xahar riċevuti mill-Kumitat fl-2021 11

3.6. Reviżjoni tal-linji gwida tal-OLAF dwar il-proċeduri ta’ investigazzjoni (GIPs) 12

3.7. Applikazzjoni ta’ garanziji proċedurali 13

4. Kooperazzjoni 15

4.1. Kooperazzjoni mal-OLAF 15

4.2. Relazzjonijiet mal-partijiet ikkonċernati 15

5. Amministrazzjoni u riżorsi 15

5.1. Metodi ta’ ħidma tal-Kumitat ta’ Sorveljanza 15

5.2. Is-Segretarjat 15

5.3. Kwistjonijiet baġitarji 16

DAĦLA

Il-mandat tal-membri tal-Kumitat attwali ntemm fl-2021. Is-sena finali tagħhom kienet bla dubju waħda produttiva ħafna u ta’ suċċess kbir. Hija rat konklużjoni sodisfaċenti għad-diskussjonijiet twal, imġebbdin u spiss diffiċli li saru mal-OLAF matul l-aħħar sentejn fir-rigward tad-dritt ta’ aċċess tal-Kumitat għal informazzjoni relatata mal-każijiet. B’hekk, il-Kumitat ikkonkluda l-mandat tiegħu ta’ ħames snin kunfidenti li reġa’ stabbilixxa t-tip ta’ fiduċja u rispett reċiproċi li qabel kienu neqsin mir-relazzjoni tiegħu mal-OLAF.

Fil-fatt, mill-bidu tal-mandat tiegħu, il-membri tal-Kumitat iffaċċjaw sitwazzjoni diffiċli ħafna. Din kienet ikkaratterizzata minn nuqqas ta’ kooperazzjoni sinċiera min-naħa tal-OLAF, u r-rifjut kostanti tal-OLAF li jipprovdi lill-Kumitat b’aċċess sinifikanti għall-informazzjoni meħtieġa sabiex il-membri tiegħu jwettqu l-kompiti ta’ sorveljanza tagħhom. Il-kuntest ta’ kunflitt fit-tul li fih il-Kumitat kellu jaħdem matul l-ewwel snin tal-mandat tiegħu ħalla togħma ħażina. Kien biss wara l-ħatra ta’ Direttur Ġenerali ġdid tal-OLAF f’Awwissu tal-2018, u l-adozzjoni tar-Regolament emendat dwar l-OLAF, li s-sitwazzjoni nbidlet drastikament. Dan ir-Regolament saħħaħ id-dritt tal-Kumitat li jaċċessa l-informazzjoni u d-dokumenti kollha li jqis meħtieġa għat-twettiq tal-kompiti tiegħu. Fil-fatt, matul l-aħħar sentejn, hekk kif ir-relazzjonijiet mal-OLAF bdew jitjiebu, il-Kumitat irnexxielu jadotta serje ta’ opinjonijiet li fihom valutazzjonijiet bir-reqqa u dettaljati tal-funzjoni investigattiva tal-OLAF. L-arranġamenti l-ġodda ta’ ħidma miftiehma mal-OLAF fl-2021 issa jipprovdu lill-Kumitat u lis-Segretarjat tiegħu b’aċċess dirett parzjali għas-sistema ta’ ġestjoni tal-każijiet tal-OLAF. Nittamaw li dan jippermetti lill-Kumitat iwettaq il-ħidma tiegħu mingħajr l-ebda tfixkil bla bżonn u fi spirtu komuni ta’ fiduċja reċiproka u ta’ kooperazzjoni sinċiera.

Is-sena 2021 kienet ukoll sena importanti għax-xenarju tal-UE kontra l-frodi. Ir-Regolament il-ġdid emendat dwar l-OLAF daħal fis-seħħ f’Jannar, filwaqt li l-Uffiċċju tal-Prosekutur Pubbliku Ewropew (UPPE) beda jopera f’Ġunju.

Il-pandemija u l-effetti kontinwi tagħha fuq il-kundizzjonijiet tax-xogħol għal kważi l-istituzzjonijiet kollha tal-UE, għal darb’oħra kkaratterizzaw l-2021. Dan fisser, fost affarijiet oħra, li l-laqgħat kollha tal-Kumitat, kif ukoll il-laqgħat mal-partijiet ikkonċernati, saru online. Madankollu, irrispettivament mir-restrizzjonijiet imposti mill-COVID-19 fuq il-Kumitat, il-ħidma tiegħu xorta kompliet, u d-determinazzjoni tiegħu li jwettaq il-kompiti ta’ sorveljanza u ta’ monitoraġġ tiegħu u li jissodisfa l-mandat tiegħu, ma naqsitx. Il-Kumitat seta’ jwettaq il-kompiti ta’ monitoraġġ tiegħu b’livell għoli ta’ effiċjenza u dedikazzjoni. Fl-2021, sena tabilħaqq mimlija attività, il-Kumitat indirizza lid-Direttur Ġenerali tal-OLAF ħames opinjonijiet dettaljati, inkluża Opinjoni dwar l-arranġamenti l-ġodda ta’ ħidma bejn l-OLAF u l-UPPE. Il-Kumitat ġie kkonsultat ukoll u pprovda osservazzjonijiet dwar l-ewwel fażi tar-reviżjoni tal-linji gwida tal-OLAF dwar il-proċeduri ta’ investigazzjoni (GIPs). F’isem il-membri kollha, nixtieq nirringrazzja lid-Direttur Ġenerali tal-OLAF għall-kooperazzjoni miftuħa u kostruttiva tiegħu. Il-membri tas-Segretarjat, li jaġixxu taħt il-ġestjoni tal-Kap tiegħu u spiss f’ċirkostanzi ta’ sfida, ipprovdew appoġġ siewi lill-Kumitat. Fl-aħħar nett, nixtieq nawgura lill-membri l-ġodda tal-Kumitat ta’ Sorveljanza kooperazzjoni produttiva mal-OLAF u mal-istituzzjonijiet tal-UE matul il-mandat tagħhom.

Jan MULDER President tal-Kumitat ta’ Sorveljanza tal-OLAF

1. Il-Kumitat fil-qosor

1. Il-Kumitat ta’ Sorveljanza tal-Uffiċċju Ewropew ta’ Kontra l-Frodi (OLAF) (“il-Kumitat”) huwa korp indipendenti stabbilit bir-Regolament (UE, Euratom) Nru 883/2013 tal-Parlament Ewropew u tal-Kunsill ( 1 ) (ir-“Regolament dwar l-OLAF”) sabiex isaħħaħ u jiggarantixxi l-indipendenza tal-OLAF billi jimmonitorja regolarment l-implimentazzjoni tal-funzjoni investigattiva tal-OLAF.

2. Il-Kumitat huwa magħmul minn ħames esperti indipendenti u esterni (“il-membri”), li huma maħtura għal ħames snin ( 2 ) bi qbil komuni tal-Parlament Ewropew, tal-Kunsill u tal-Kummissjoni Ewropea. Il-membri jwettqu r-rwol tagħhom f’indipendenza sħiħa, u la jistgħu jfittxu u lanqas jieħdu struzzjonijiet minn kwalunkwe gvern jew istituzzjoni, korp, uffiċċju jew aġenzija tal-UE. Il-Kumitat huwa appoġġat fil-ħidma tiegħu minn Segretarjat, li jaħdem fuq bażi permanenti taħt l-awtorità diretta tal-Kumitat u indipendentement mill-Kummissjoni, mill-OLAF jew minn kwalunkwe korp ieħor. Is-Segretarjat għandu rwol ewlieni fl-iffaċilitar u fil-kontribut għat-twettiq tal-kompiti ta’ monitoraġġ tal-Kumitat.

3. Minħabba n-natura tal-investigazzjonijiet tal-OLAF, ma huwa possibbli l-ebda rikors quddiem il-qrati tal-UE kontra deċiżjoni tad-Direttur Ġenerali tal-OLAF sabiex tinfetaħ jew tingħalaq investigazzjoni. Dan jagħmel lill-Kumitat de facto l-uniku korp li jista’ jissorvelja lill-OLAF u jiskrutinizza l-mod kif jitwettqu l-investigazzjonijiet. Għalhekk, il-Kumitat igawdi minn pożizzjoni privileġġata. Minn naħa waħda, huwa jipprovdi lill-istituzzjonijiet tal-UE b’għarfien dwar il-funzjonament tal-OLAF abbażi tar-rwol ta’ monitoraġġ tiegħu u, min-naħa l-oħra, huwa jipprovdi assigurazzjoni li l-OLAF qiegħed jaġixxi fil-limiti tal-mandat legali tiegħu u f’konformità mal-garanziji proċedurali applikabbli.

4. Skont ir-Regolament dwar l-OLAF, il-Kumitat huwa fdat bi rwol triplu: monitoraġġ regolari tal-funzjoni investigattiva tal-OLAF; jassisti lid-Direttur Ġenerali tal-OLAF fit-twettiq tar-responsabbiltajiet tiegħu; u r-rapportar lill-istituzzjonijiet tal-UE.

5. B’mod aktar partikolari, billi jimmonitorja regolarment l-investigazzjonijiet tal-OLAF, il-Kumitat ifittex li jiżgura li: (i) ma jkun hemm l-ebda interferenza esterna fil-funzjoni investigattiva tal-OLAF; u (ii) id-deċiżjonijiet rilevanti kollha mid-Direttur Ġenerali jiġu adottati skont il-prinċipji ta’ legalità u imparzjalità u jkunu f’konformità kemm mal-Karta tad-Drittijiet Fundamentali tal-Unjoni Ewropea (3) kif ukoll mal-garanziji proċedurali.

6. B’dan il-mod, il-Kumitat jindirizza lid-Direttur Ġenerali tal-OLAF opinjonijiet u, fejn xieraq, rakkomandazzjonijiet dwar l-attivitajiet investigattivi tal-OLAF, id-durata tal-investigazzjonijiet tiegħu, u r-riżorsi meħtieġa mill-OLAF sabiex iwettaq l-investigazzjonijiet tiegħu. Huwa jifformula wkoll osservazzjonijiet dwar l-abbozz tal-linji gwida tal-OLAF dwar proċeduri ta’ investigazzjoni (GIPs). Meta joħroġ l-opinjonijiet u r-rakkomandazzjonijiet tiegħu, il-Kumitat qatt ma jinterferixxi mat-twettiq tal-investigazzjonijiet li jkunu għaddejjin.

2. Qafas ġuridiku ġdid imsaħħaħ

7. Fl-2021, it-testi legali prinċipali dwar is-setgħat u l-funzjonament tal-Kumitat ġew riveduti, u b’hekk il-Kumitat seta’ jwettaq il-kompiti tiegħu b’mod aktar effiċjenti. Flimkien mar-reviżjoni tar-Regolament dwar l-OLAF u l-iffirmar ta’ Arranġamenti ġodda ta’ Ħidma bejn l-OLAF u l-Kumitat ta’ Sorveljanza, li ċċaraw , inter alia , il-kwistjoni tal-aċċess tal-Kumitat għal informazzjoni speċifika relatata mal-każijiet tal-OLAF, il-Kumitat irrieżamina wkoll ir-regoli interni ta’ proċedura tiegħu stess.

2.1. Aċċess imtejjeb għal informazzjoni relatata mal-każijiet

8. Sabiex iwettaq kif suppost il-kompiti ta’ monitoraġġ mogħtija lilu mir-Regolament dwar l-OLAF, il-Kumitat irid ikollu aċċess għal informazzjoni sinifikanti, komprensiva, adegwata u f’waqtha.

9. Il-kontenut u l-kwalità tal-informazzjoni pprovduta mid-Direttur Ġenerali lill-Kumitat, matul dawn l-aħħar ftit snin, kienu punt kostanti ta’ nuqqas ta’ qbil u ta’ diskussjonijiet intensivi fit-tul bejn il-Kumitat u l-OLAF. Dan kien il-każ, b’mod partikolari, għat-tip ta’ informazzjoni pprovduta mill-OLAF dwar każijiet li jdumu aktar minn 36 xahar. Fir-rapporti annwali preċedenti tiegħu, il-Kumitat enfasizza ripetutament bħala kwistjoni urġenti l-aċċess limitat tiegħu għall-informazzjoni relatata mal-każijiet tal-OLAF, u l-fatt li l-Kumitat ma kienx f’pożizzjoni li jissodisfa kif suppost ir-rwol tiegħu ( 4 )

2.1.1 L-Artikolu 15 rivedut tar-Regolament dwar l-OLAF

10. jenħtieġ li jingħata aċċess għall-informazzjoni u d-dokumenti kollha tal-OLAF li jqis li huma meħtieġa għat-twettiq tal-kompiti ta’ monitoraġġ u ta’ sorveljanza tiegħu . Is-sitwazzjoni ta’ hawn fuq fl-aħħar ġiet solvuta bl-adozzjoni tar-Regolament il-ġdid li jemenda r-Regolament dwar l-OLAF (UE, Euratom) 2020/2223 tal-Parlament Ewropew u tal-Kunsill ( 5 ) . L-Artikolu 15(1) tar-Regolament issa jipprevedi b’mod ċar li l-Kumitat

11. Fil-passat, il-Kumitat kien irrakkomanda ripetutament li huwa l-korp ta’ sorveljanza li jiddeċiedi, abbażi ta’ valutazzjoni tan-neċessità , liema informazzjoni jenħtieġ li tiġi pprovduta mill-korp taħt sorveljanza, jew liema informazzjoni hija suffiċjenti għat-twettiq tar-rwol ta’ sorveljanza tiegħu. Mingħajr aċċess dirett u mingħajr xkiel għall-informazzjoni fil-pussess tal-OLAF, il-Kumitat ma jista’ jwettaq l-ebda tip ta’ sorveljanza sinifikanti u serja kif inizjalment previst mir-Regolament dwar l-OLAF.

2.1.2 Arranġamenti ġodda ta’ ħidma bejn il-Kumitat ta’ Sorveljanza u l-OLAF

12. L-arranġamenti l-ġodda ta’ ħidma fl-aħħar ġew miftiehma u ffirmati fil-21 ta’ Ottubru 2021 Sabiex jirriflettu u jqisu l-bidliet importanti li saru mir-Regolament dwar l-OLAF emendat reċentement, fl-2021, il-Kumitat, irrappreżentat mis-Segretarjat, u l-OLAF, intensifikaw id-diskussjonijiet tagħhom. L-għan kien li jiġu adottati arranġamenti ġodda ta’ ħidma bil-ħsieb li l-Kumitat jiġi pprovdut b’aċċess dirett parzjali għall-informazzjoni relatata mal-każijiet disponibbli u rreġistrati fis-sistema ta’ ġestjoni tal-każijiet tal-OLAF (OCM).fl-aħħar ġew miftiehma u ffirmati fil-21 ta’ Ottubru 2021 ( 6 ) . Huma jistabbilixxu sistema li permezz tagħha l-OLAF jipprovdi lill-Kumitat b’aċċess sħiħ għall-fajls relatati mal-każijiet ta’ investigazzjonijiet magħluqa, investigazzjonijiet miftuħa li jdumu aktar minn 12-il xahar, u każijiet li fihom ma tkun infetħet l-ebda investigazzjoni. Il-Kumitat se jkollu wkoll aċċess għad-deċiżjonijiet kollha ta’ ċaħda u għall-opinjonijiet relatati lid-Direttur Ġenerali pprovduti mill-Unità 01 u għad-deċiżjonijiet kollha ta’ ftuħ u għall-opinjonijiet relatati tal-Unità 01 f’fajls mhux investigattivi, imsejħa wkoll każijiet ta’ koordinazzjoni. Anness tekniku li jifforma parti integrali mill-Arranġamenti ta’ Ħidma jistabbilixxi l-modalitajiet sabiex il-Kumitat u s-Segretarjat tiegħu jkollhom aċċess għall-OCM.

13. Il-Kumitat jemmen bis-sħiħ li l-Arranġamenti l-ġodda ta’ Ħidma se jkunu strumentali sabiex terġa’ tinkiseb il-fiduċja reċiproka bejn l-OLAF u l-Kumitat Superviżorju tiegħu, fiduċja li kienet nieqsa fis-snin preċedenti.

2.2. Regoli ta’ Proċedura interni riveduti

14. Ir-Regoli ta’ Proċedura interni tal-Kumitat jistabbilixxu r-regoli li jirregolaw il-kompożizzjoni, l-operat u l-metodi ta’ ħidma tiegħu (il-proċeduri li taħthom huwa jwettaq ir-rwol ta’ monitoraġġ tiegħu skont ir-Regolament dwar l-OLAF) u jistabbilixxu l-kundizzjonijiet materjali li taħthom trid titwettaq il-ħidma tiegħu. Ir-Regoli ta’ Proċedura għandhom l-għan li jiffaċilitaw l-organizzazzjoni tal-ħidma tal-Kumitat. Huma jinkludu prinċipji li jirregolaw l-attivitajiet tal-Kumitat, l-eżerċitar tas-setgħat tiegħu, il-presidenza, il-proċeduri għall-adozzjoni ta’ opinjonijiet, l-aċċess għad-dokumenti tal-OLAF u r-rwol tas-Segretarjat.

15. Data Abbażi tal-esperjenza miksuba mill-Kumitat matul dawn l-aħħar erba’ snin, u r-Regolament emendat dwar l-OLAF, il-Kumitat iddeċieda li jeżamina u jirrevedi r-Regoli ta’ Proċedura tiegħu. Ir-Regoli l-ġodda ta’ Proċedura jikkonformaw mal-obbligi ġuridiċi skont ir-Regolament il-ġdid dwar il-Protezzjoni tad- ( 7 ) u jirriflettu xi wħud mid-dispożizzjonijiet tal-Arranġamenti ta’ Ħidma bejn l-OLAF u l-Kumitat Superviżorju. Huma ġew adottati mill-Kumitat f’Ġunju tal-2021. Dawn jistgħu jiġu rieżaminati fis-sena li ġejja sabiex titqies il-ħatra tal-Kontrollur ta’ garanziji proċedurali, minħabba l-obbligi ta’ rapportar tal-Kontrollur lill-Kumitat Superviżorju.

3. Sena produttiva ta’ monitoraġġ

16. Matul is-sena ta’ rapportar, il-Kumitat indirizza ħames opinjonijiet ( 8 ) lid-Direttur Ġenerali tal-OLAF, li fihom għamel bosta rakkomandazzjonijiet. Il-Kumitat ġie kkonsultat ukoll u għamel osservazzjonijiet dwar l-ewwel fażi tar-reviżjoni attwali tal-linji gwida tal-OLAF dwar il-proċeduri ta’ investigazzjoni (GIPs) ( 9 ) . Il-Kumitat kompla wkoll jimmonitorja d-durata tal-investigazzjonijiet tal-OLAF u l-applikazzjoni ta’ garanziji proċedurali.

3.1. Rakkomandazzjonijiet tal-OLAF mhux segwiti mill-awtoritajiet rilevanti – l-Opinjoni Nru 1/2021

17. Fir-rapporti ta’ attività annwali tiegħu l-Kumitat jagħti attenzjoni speċjali għas-segwitu tal-investigazzjonijiet tal-OLAF. Fi Frar tal-2021, il-Kumitat adotta l-Opinjoni Nru 1/2021, li fiha analizza bir-reqqa r-rakkomandazzjonijiet kollha li l-OLAF ħareġ bejn l-1 ta’ Marzu 2016 u t-28 ta’ Frar 2018, iżda li l-awtoritajiet kompetenti ma segwewx ( 10 )

18. Il-Kumitat irrikonoxxa li r-rakkomandazzjonijiet tal-OLAF, speċjalment dawk finanzjarji u dixxiplinari, normalment jiġu segwiti mill-awtoritajiet u l-istituzzjonijiet li jirċevuhom. Is-sejba prinċipali tal-Kumitat kienet tikkonċerna rakkomandazzjonijiet ġudizzjarji, fejn identifika tliet dgħufijiet prinċipali li jistgħu jispjegaw il-proporzjon baxx ta’ atti tal-akkuża ( 11 ) rreġistrat f’dawn l-aħħar snin. (i) Il-proċeduri ta’ monitoraġġ attwali tal-OLAF ma humiex sodisfaċenti. (ii) Malli jirċievu r-rapporti finali tal-OLAF, l-awtoritajiet rilevanti rari jwettqu attivitajiet ulterjuri. Għalhekk, il-kwalità tar-rapporti, l-evidenza miġbura, u s-saħħa tar-rakkomandazzjonijiet huma fundamentali għall-valutazzjoni tal-każ fil-livell nazzjonali. (iii) Sabiex tiġi vvalutata r-responsabbiltà penali fil-livell nazzjonali, l-evidenza miġbura mill-OLAF mhux dejjem tissodisfa l-istandards ta’ prova mistennija mill-awtoritajiet riċeventi.

19. Il-Kumitat irrakkomanda li l-OLAF għandu: — jirrieżamina l-proċeduri ta’ monitoraġġ billi jistabbilixxi timijiet ta’ segwitu ddedikati, u b’hekk ineħħi dan il-kompitu minn idejn l-investigaturi; — jtejjeb ir-rapportar lill-Kumitat ta’ rakkomandazzjonijiet li ma ġewx segwiti; — jiżgura li l-fajls mibgħuta lill-awtoritajiet ġudizzjarji: a) isemmu b’mod ċar l-evidenza miġbura u l-kunsiderazzjonijiet li jwasslu għall-konklużjoni li seta’ twettaq reat kriminali; u b) jinkludu analiżi tar-rekwiżiti proċedurali nazzjonali għall-proċedimenti kriminali; — jistabbilixxu kooperazzjoni f’waqtha mal-awtoritajiet ġudizzjarji; — jirrapportaw kull sena l-ammonti rkuprati b’segwitu tar-rakkomandazzjonijiet finanzjarji tal-OLAF; — jiggarantixxu li r-rakkomandazzjonijiet finanzjarji jkunu proporzjonali; u — jistabbilixxu standards uniformi għall-protezzjoni tad-drittijiet fundamentali u tal-garanziji proċedurali tal-persuni kkonċernati, u t-tisħiħ tal-ammissibbiltà tal-evidenza.

20. Fl-Opinjoni tiegħu, il-Kumitat irrikonoxxa li d-Direttur Ġenerali tal-OLAF kien diġà ħa passi sabiex itejjeb is-segwitu tar-rakkomandazzjonijiet finanzjarji. Il-Kumitat laqa’ wkoll l-istabbiliment tat-Task Force ta’ Monitoraġġ, tim iddedikat inkarigat sabiex jidentifika kemm kwistjonijiet speċifiċi kif ukoll dawk sistemiċi fl-implimentazzjoni tal-baġit tal-UE, abbażi ta’ irregolaritajiet jew frodi skoperti mill-OLAF. It-Task Force għandu l-ħsieb li jestendi l-attivitajiet tiegħu fir-rigward tar-rakkomandazzjonijiet amministrattivi u ġudizzjarji. Il-Kumitat jappoġġa l-ħtieġa għal riżorsi addizzjonali sabiex dan il-kompitu jitwettaq b’mod effettiv.

3.2. Arranġamenti ta’ ħidma bejn l-OLAF u l-UPPE – l-Opinjoni Nru 2/2021

21. Fid-dawl tal-għan komuni tagħhom li jippreservaw l-integrità tal-baġit tal-Unjoni, huwa essenzjali li l-OLAF u l-UPPE jistabbilixxu u jżommu relazzjoni mill-qrib ibbażata fuq il-prinċipju ta’ kooperazzjoni sinċiera.

22. Fit-3 ta’ Diċembru 2020, id-Direttur Ġenerali tal-OLAF talab lill-Kumitat għall-opinjoni tiegħu dwar l-abbozz tal-arranġamenti ta’ ħidma amministrattiva miftiehma bejn l-OLAF u l-UPPE ( 12 ) . Fl-Opinjoni tiegħu Nru 2/2021 mogħtija fil-31 ta’ Mejju 2021 ( 13 ) , il-Kumitat laqa’ l-arranġamenti ta’ ħidma, “b’mod partikolari, fir-rigward tal-istabbiliment ta’ limiti ta’ żmien vinkolanti, l-iskambju regolari ta’ informazzjoni bejn il-partijiet, l-użu ta’ mudelli għar-rapportar reċiproku u t-trażmissjoni ta’ każijiet potenzjali, u l-possibbiltà li jintlaħaq qbil dwar ir-rapportar intermedju fejn l-OLAF jappoġġa l-investigazzjonijiet tal-UPPE u f’każijiet ta’ investigazzjonijiet komplementari mwettqa mill-OLAF.”

23. Il-Kumitat għamel numru ta’ osservazzjonijiet u suġġerimenti speċifiċi lill-partijiet sabiex jiċċara aħjar dan li ġej: (i) Termini prattiċi tal-kollaborazzjoni tagħhom rigward ir-rapportar reċiproku u t-trażmissjoni ta’ każijiet potenzjali (14). (ii) Kriterji u modalitajiet tal-aċċess indirett reċiproku għas-sistemi elettroniċi rispettivi tagħhom għall-ġestjoni ta’ każijiet (15). (iii) L-użu ta’ għodod tekniċi, bħal mudelli (16). F’dan il-kuntest, abbażi tal-esperjenza tiegħu stess ta’ skambji preċedenti twal u spiss mhux produttivi mal-OLAF dwar il-kontenut tar-rapporti annwali u d-definizzjoni ta’ x’jikkostitwixxi informazzjoni rilevanti u sinifikanti, il-Kumitat issuġġerixxa li l-kontenut ta’ dawn il-mudelli jiġi kkunsidrat bir-reqqa minn qabel sabiex jiġu evitati skambji bla bżonn u talbiet addizzjonali għal informazzjoni nieqsa jew kjarifika ulterjuri. (iv) Il-formulazzjoni tal-arranġamenti ta’ ħidma sabiex jiġu evitati konfużjoni u inċertezza bla bżonn għall-appoġġ tal-OLAF matul l-investigazzjonijiet mill-UPPE u t-talbiet tal-OLAF għall-assistenza lill-UPPE (17). (v) Arranġamenti speċifiċi li għandhom jiġu miftiehma mill-partijiet sabiex l-OLAF ikun jista’ jwettaq investigazzjonijiet interni dwar it-tmexxija u l-persunal tal-UPPE. (vi) Sistema, li għandha tiġi miftiehma mill-partijiet, ta’ djalogu regolari bejn id-Direttur Ġenerali tal-OLAF u l-Kap Prosekutur Ewropew, u sabiex il-partijiet jirrieżaminaw l-arranġamenti ta’ ħidma ladarba tinkiseb esperjenza sinifikanti, mill-anqas sena wara d-dħul fis-seħħ tagħhom (18).

24. L-OLAF u l-UPPE aċċettaw il-biċċa l-kbira tal-kunsiderazzjonijiet tal-Kumitat u qablu li jemendaw kif xieraq id-dispożizzjonijiet rilevanti ( 19 ) . It-test finali tal-arranġamenti ta’ ħidma ġie ffirmat fil-5 ta’ Lulju 2021. Il-Kumitat huwa kuntent bl-eżitu tal-konsultazzjoni tiegħu f’dak li huwa komponent importanti li jirregola r-relazzjonijiet bejn dawn iż-żewġ korpi.

3.3. Sorveljanza ta’ investigazzjonijiet interni: konklużjonijiet strateġiċi u l-aħjar prattiki – l-Opinjoni Nru 3/2021

25. F’Ottubru tal-2021, il-Kumitat adotta l-Opinjoni Nru 3/2021 dwar is-sorveljanza tal-investigazzjonijiet interni ( 20 ) . Il-Kumitat ivvaluta l-mod kif l-OLAF wettaq erba’ investigazzjonijiet interni dwar allegazzjonijiet serji dwar it-twettiq ta’ dmirijiet professjonali jew imġiba ħażina serja minn membri u uffiċjali li jokkupaw pożizzjonijiet għoljin fl-istituzzjonijiet, il-korpi u l-aġenziji tal-UE.

26. Il-Kumitat kellu aċċess għall-fajls tal-każijiet li saru disponibbli mill-OLAF u analizza fil-fond id-dokumenti rilevanti kollha fid-dawl tal-qafas legali applikabbli tal-OLAF. Huwa għamel analiżi komparattiva tal-erba’ investigazzjonijiet, li tiffoka fuq l-istadji proċedurali prinċipali ta’ investigazzjoni. Huwa eżamina, b’mod partikolari: (i) ir-rekwiżit ta’ suspett suffiċjenti sabiex jiġġustifika l-ftuħ tal-investigazzjonijiet; (ii) l-ambitu tagħhom; (iii) l-użu tal-għodod ta’ investigazzjoni għad-dispożizzjoni tal-OLAF; u (iv) ir-rapport investigattiv finali u r-rieżami legali tal-investigazzjonijiet.

27. Il-Kumitat sab diskrepanzi fl-erba’ każijiet fir-rigward tal-istadji kollha ta’ hawn fuq. Sussegwentement, huwa wasal għal konklużjonijiet u ħareġ rakkomandazzjonijiet, li l-aktar rilevanti minnhom huma miġbura fil-qosor hawn taħt: (i) Meta jiġi vvalutat ir-rekwiżit ta’ “suspett suffiċjenti” għall-ftuħ ta’ investigazzjoni, l-OLAF jenħtieġ li jiġbor l-informazzjoni kollha meħtieġa mill-istituzzjonijiet tal-UE, speċjalment f’każijiet fejn l-istituzzjonijiet kienu wettqu investigazzjonijiet preċedenti dwar l-istess allegazzjonijiet. Dan huwa saħansitra aktar pertinenti meta jiġu vvalutati l-allegazzjonijiet li jkunu saru b’mod anonimu. (ii) L-unità ta’ appoġġ għall-analiżi operazzjonali jenħtieġ li tassisti l-proċess tal-għażla billi tanalizza l-informazzjoni li tkun ġejja minn sorsi anonimi. (iii) Il-linji gwida dwar il-proċeduri ta’ investigazzjoni (GIPs) jenħtieġ li jinkludu definizzjoni tal-kunċett ta’ “suspett suffiċjenti”. (iv) L-OLAF jenħtieġ li jinforma lill-Kumitat meta jiftaħ każijiet sensittivi fejn ir-reputazzjoni tal-UE tista’ tkun involuta. (v) L-OLAF jenħtieġ li jistabbilixxi mekkaniżmi effettivi sabiex jiġu evitati sitwazzjonijiet li fihom jiddefinixxi b’mod ġenerali wisq l-ambitu tal-investigazzjoni u/jew jestendi l-ambitu tal-investigazzjoni, mingħajr ma jsegwi l-proċedura applikabbli. (vi) L-OLAF jenħtieġ li jafda l-kontroll tal-legalità mwettaq mill-Unità 01 – l-istess unità li tħejji l-opinjonijiet tal-ftuħ – lil entità oħra sabiex jiggarantixxi kontroll tal-legalità indipendenti. Barra minn hekk, id-Direttur Ġenerali tal-OLAF jenħtieġ li jirrieżamina l-assenjazzjoni tar-responsabbiltajiet lill-unitajiet u direttorati varji sabiex jistabbilixxi sistema effettiva ta’ kontrolli indipendenti, imparzjali u oġġettivi għall-kontroll u r-rieżami tal-legalità. (vii) Il-Kumitat jenfasizza ħafna l-ħtieġa li jitfassal pjan ta’ ħidma xieraq ta’ investigazzjoni. Barra minn hekk, f’investigazzjonijiet interni sensittivi, kull meta l-OLAF juża d-diskrezzjoni tiegħu sabiex jiddeċiedi fuq liema miżuri investigattivi għandhom jittieħdu u meta, fil-fajl tal-każ jenħtieġ li jirreġistra r-raġunijiet li fuqhom tkun ibbażata d-deċiżjoni tiegħu. (viii) Fl-erba’ każijiet, il-Kumitat sab nuqqas ġenerali ta’ organizzazzjoni rigoruża u sistematika tal-fajls tal-każijiet, u talab lill-OLAF jistabbilixxi dispożizzjonijiet sabiex jirrimedja din is-sitwazzjoni. Il-Kumitat jemmen li l-OLAF se jindirizza dan it-tħassib permezz tas-sistema ta’ ġestjoni tal-każijiet tiegħu u se jistabbilixxi regoli rilevanti ġodda. (ix) L-OLAF jenħtieġ li jikkunsidra l-istabbiliment ta’ servizz iddedikat għat-tfassil ta’ metodi għall-investigazzjoni ta’ korruzzjoni potenzjali li tinvolvi lobbisti, il-kwistjoni tar-revolving door, il-kunflitti ta’ interess, u l-ksur tad-dmir ta’ integrità u trasparenza.

28. Il-Kumitat jinnota li l-GIPs riveduti fihom dispożizzjonijiet li jimplimentaw tnejn mir-rakkomandazzjonijiet ta’ hawn fuq. B’mod partikolari, il-Kumitat jilqa’: (i) il-ħolqien tat-Tim ta’ Rieżami, li għandu jitqiegħed taħt ir-responsabbiltà diretta tal-Viċi Direttur Ġenerali; u (ii) ir-rekwiżit li l-unitajiet ta’ investigazzjoni jiddeskrivu pjan ta’ ħidma inizjali. Il-Kumitat jistenna li jinħarġu aktar linji gwida interni lill-investigaturi dwar l-abbozzar u l-aġġornament regolari ta’ pjan ta’ ħidma. B’mod ġenerali, il-Kumitat jirrikonoxxi l-isforz tal-OLAF sabiex jimplimenta r-rakkomandazzjonijiet tal-Kumitat. Madankollu, sabiex jittaffa t-tħassib tiegħu, il-Kumitat jemmen li hija meħtieġa viġilanza b’saħħitha u kostanti sabiex jiġu indirizzati n-nuqqasijiet u/jew l-iżbalji li l-Kumitat identifika fl-Opinjoni tiegħu dwar ir-responsabbiltajiet assenjati lill-persunal tiegħu u mwettqa minnu. Huwa importanti li jinstiltu tagħlimiet minn dawn l-investigazzjonijiet għall-fini tal-ġestjoni futura tal-persunal tal-OLAF.

3.4. L-abbozz preliminari tal-baġit tal-OLAF għall-2022 – l-Opinjoni Nru 4/2021

29. Kull sena, il-Kumitat Superviżorju tal-OLAF jadotta opinjoni dwar l-abbozz preliminari tal-baġit (APB) tal-OLAF sabiex jagħti assigurazzjoni lill-istituzzjonijiet tal-UE li l-abbozz tal-baġit iqis l-indipendenza tal-funzjoni investigattiva tal-OLAF. L-opinjoni tipprovdi wkoll assigurazzjoni li l-OLAF għandu riżorsi adegwati sabiex jipprovdi servizz interistituzzjonali effettiv u effiċjenti għall-ġlieda kontra l-frodi. Id-Direttur Ġenerali tal-OLAF imbagħad jista’ juża din l-opinjoni fir-rigward tal-awtoritajiet baġitarji u ta’ kwittanza tal-UE.

30. Fit-18 ta’ Ottubru 2021, il-Kumitat ħareġ l-Opinjoni Nru 4/2021 dwar l-abbozz preliminari tal-baġit tal-OLAF għall-2022 ( 21 ) . L-analiżi tiegħu ffokat b’mod partikolari fuq: (i) l-istrateġija tar-riżorsi umani tal-OLAF, filwaqt li tqies ukoll l-impatt mill-istabbiliment tal-UPPE u l-ħolqien tal-Faċilità għall-Irkupru u r-Reżiljenza; u (ii) l-impatt finanzjarju u operazzjonali tal-implimentazzjoni tas-sistema ta’ ġestjoni tal-każijiet tal-OLAF (OCM).

31. Il-Kumitat ikkunsidra li l-abbozz preliminari tal-baġit tal-OLAF għall-2022 kien konformi mar-riżorsi meħtieġa sabiex l-investigazzjonijiet jitwettqu b’mod effiċjenti. Il-Kumitat appoġġa bis-sħiħ it-talba tal-OLAF għal karigi addizzjonali. Minn naħa waħda, il-Kumitat sab li jkun kontroproduċenti li kull sena jiġu assenjati responsabbiltajiet u kompiti ġodda lill-OLAF (l-UPPE, il-Faċilità għall-Irkupru u r-Reżiljenza) u, min-naħa l-oħra, li kull sena jiġi implimentat tnaqqis gradwali tar-riżorsi umani u finanzjarji tiegħu. Il-Kumitat qabel ukoll mal-OLAF li tnaqqis ieħor b’20 % tal-baġit tiegħu għall-ispejjeż tal-ivvjaġġar jista’ jipperikola l-kapaċità tiegħu li jwettaq il-funzjoni investigattiva tiegħu.

32. Fl-aħħar nett, il-Kumitat innota li l-iżvilupp u l-adozzjoni tal-OCM huwa proġett li sewa ħafna flus ( 22 ) , li sa issa ma pprovdiex, fi ħdan il-perjodu ta’ żmien stabbilit, sistema ta’ ġestjoni tal-każijiet robusta, u, aktar minn hekk, faċli għall-utent, flessibbli u effiċjenti.

33. F’dawn l-aħħar snin, il-Kumitat esprima b’mod konsistenti tħassib serju dwar il-kostijiet dejjem jiżdiedu tal-OCM ( 23 ) , li dehru li kienu bbażati fuq suppożizzjonijiet u fuq deċiżjonijiet ħżiena interni ( 24 ) , u li fil-bidu kienu maħsuba mingħajr ma tqiesu l-ħtiġijiet tas-sorveljanza ( 25 ) . Dan it-tħassib ġie aggravat mill-istħarriġ sa issa mmitigat tas-sodisfazzjon tal-utenti dwar l-investigaturi tal-OLAF, u l-iżvilupp attwali parallel minn numru ta’ Direttorati Ġenerali tal-Kummissjoni ta’ sistema ġdida ta’ ġestjoni tal-każijiet, li fiha qiegħed jipparteċipa wkoll l-OLAF.

34. B’hekk, il-Kumitat stieden lid-Direttur Ġenerali tal-OLAF sabiex iwettaq, mill-aktar fis possibbli, analiżi dettaljata bbażata fuq il-kostijiet tal-vantaġġi u l-iżvantaġġi taż-żamma tal-OCM jew tal-bidla għall-CASE@EC, is-sistema tal-Kummissjoni ta’ ġestjoni tal-każijiet. F’dan il-kuntest, u minħabba l-fatt li l-UPPE ddeċieda li jadotta CASE@EC, il-Kumitat reġa’ saħaq il-fehma espressa fl-Opinjoni tiegħu dwar l-APB 2021 tal-OLAF, li skontu, minħabba li l-UPPE u l-OLAF se jkunu qegħdin jużaw sistemi differenti ta’ ġestjoni tal-każijiet, fil-futur jistgħu jkunu meħtieġa riżorsi baġitarji addizzjonali sabiex jiġu żgurati l-interoperabbiltà u s-sinerġiji meħtieġa bejn iż-żewġ sistemi.

3.5. Monitoraġġ tad-durata tal-investigazzjonijiet tal-OLAF

35. L-Artikolu 7(8) tar-Regolament dwar l-OLAF jirrikjedi li l-Kumitat iwettaq analiżi skont il-każ ta’ kull investigazzjoni li tkun ilha li nfetħet aktar minn 12-il xahar, sabiex jiżgura li l-investigazzjonijiet tal-OLAF jitwettqu kontinwament u fuq perjodu proporzjonat għaċ-ċirkostanzi u l-kumplessità tagħhom.

36. L-ewwel nett, billi jimmonitorja regolarment id-durata tal-investigazzjonijiet tal-OLAF u r-raġunijiet għal kwalunkwe dewmien żejjed, il-Kumitat qiegħed ifittex li jivverifika li ma tkun sseħħet l-ebda interferenza esterna jew interna fit-twettiq imparzjali ta’ investigazzjoni. It-tieni, investigazzjoni twila li ma tistax tiġi ġġustifikata jista’ jkollha konsegwenzi negattivi serji: (i) għad-drittijiet tad-difiża tal-persuni kkonċernati; u/jew (ii) għas-segwitu għall-investigazzjoni. Fl-aħħar nett, permezz tal-monitoraġġ tad-durata tal-investigazzjonijiet, il-Kumitat jivverifika li r-riżorsi umani u finanzjarji allokati lill-OLAF ikunu ntużaw b’mod effiċjenti.

37. Matul is-snin, il-Kumitat ta attenzjoni partikolari lill-kwistjoni ta’ “durata” tal-investigazzjonijiet tal-OLAF, u f’dawn l-aħħar snin qajjem tħassib dwar in-nuqqas ta’ dispożizzjonijiet ċari u dettaljati fil-GIPs relatati mal-ġestjoni tat-tul tal-investigazzjonijiet. Tali regoli jsaħħu ċ-ċertezza legali; in-nuqqas tagħhom jista’ jkun ta’ detriment sabiex tiġi żgurata t-trasparenza tal-proċeduri tal-OLAF, speċjalment fir-rigward tal-“persuni kkonċernati”.

38. Fl-2021, il-Kumitat ħareġ Opinjoni li teżamina 40 każ tal-OLAF li damu aktar minn 36 xahar. Huwa rċieva wkoll, bħal kull sena, informazzjoni dwar investigazzjonijiet li damu aktar minn 12-il xahar.

3.5.1 Analiżi tal-investigazzjonijiet tal-OLAF li damu aktar minn 36 xahar – l-Opinjoni Nru 5/2021

39. Fir-rapport tal-attività tiegħu tal-2019 ( 26 ) , il-Kumitat sab li kważi 40 % tal-każijiet individwali rrapportati fl-2019 qabżu l-24 xahar, li 10 % minnhom qabżu s-36 xahar. Sabiex jifhem aħjar kif l-OLAF jimmaniġġja u jikkontrolla d-durata tal-investigazzjonijiet tiegħu, il-Kumitat iddeċieda li jwettaq analiżi fil-fond ta’ 40 investigazzjoni li damu aktar minn 36 xahar fl-2019. Il-Kumitat kien partikolarment sodisfatt li ngħata, għall-ewwel darba, aċċess sħiħ għall-fajls tal-każijiet rilevanti.

40. Fl-Opinjoni tiegħu ( 27 ) , il-Kumitat identifika ċerti nuqqasijiet fil-proċeduri tal-OLAF li seta’ kellhom impatt fuq id-durata tal-investigazzjonijiet. B’mod partikolari, huwa nnota livell għoli ta’ varjanza fil-prattika investigattiva tal-OLAF u fir-reġistrazzjoni tal-attivitajiet fil-fajls tal-każijiet. Il-Kumitat sab ukoll li l-OLAF ma għandux: (i) proċedura interna formali u definita sew għall-monitoraġġ tad-durata tal-investigazzjonijiet tiegħu; (ii) pjan ta’ ħidma jew ta’ investigazzjoni; jew (iii) regoli interni għad-definizzjoni u l-assenjazzjoni ta’ “prijorità operazzjonali”. Il-Kumitat iqis li dawn id-dgħufijiet huma prinċipalment ir-riżultat tal-fatt li l-OLAF ma għandux fis-seħħ dispożizzjonijiet speċifiċi u dettaljati fil-GIPs li jittrattaw il-kwistjonijiet ta’ “kontinwità u durata” tal-investigazzjonijiet.

41. Il-Kumitat għamel ir-rakkomandazzjonijiet li ġejjin lill-OLAF: — Jistabbilixxi mekkaniżmu awtomatiku tas-sistema ta’ ffleggjar fl-OCM sabiex jiġi żgurat li l-perjodi ta’ inattività ta’ aktar minn tliet xhur ikunu immedjatament viżibbli għall-ġestjoni tal-OLAF. — Jiżgura li l-ostakli li għandhom jew li jista’ jkollhom impatt fuq id-durata ta’ investigazzjoni, kif ukoll id-deċiżjonijiet kollha meħuda għal dak il-għan, ikunu ddokumentati u rreġistrati kif xieraq fil-fajl tal-każ ta’ kull investigazzjoni. — Jistabbilixxi fil-GIPs proċeduri interni ċari għat-trattament tad-durata ta’ investigazzjoni. B’mod partikolari, għal każijiet ta’ aktar minn 24 xahar, l-OLAF jenħtieġ li joħloq proċedura ta’ rieżami speċifika li tippermetti lid-Direttur Ġenerali jiddeċiedi kif l-aħjar li jitħaffef it-trattament ta’ investigazzjonijiet bħal dawn, u, għal każijiet li jdumu aktar minn 36 xahar, proċedura speċjali. — Jiżgura li l-opinjonijiet kollha tat-Tim ta’ Rieżami jkun fihom evalwazzjoni tad-durata tal-investigazzjonijiet. — Jiżgura li jitfassal pjan ta’ investigazzjoni dettaljat għal kull investigazzjoni miftuħa, u li dan jiġi aġġornat regolarment u anness mal-fajl tal-każ ta’ kull investigazzjoni. — Jinkludi regoli ċari fil-GIPs dwar l-assenjazzjoni ta’ “prijorità operazzjonali” għal każ. — Jiżgura li d-deċiżjonijiet kritiċi li jħallu impatt sostanzjali fuq id-durata ta’ investigazzjoni dejjem jenħtieġ li jittieħdu fil-livell tad-direttur u jenħtieġ li jiġu rreġistrati sistematikament fl-OCM. — Jiżgura li kull meta membru tat-tim tal-investigazzjoni jitlaq mill-Uffiċċju, huma għandhom iħejju nota ta’ trasferiment li ssegwi l-attivitajiet kollha mwettqa u l-evidenza diġà miġbura, filwaqt li tistabbilixxi l-attivitajiet u l-iskeda ta’ żmien li jenħtieġ li jitwettqu mill-membru l-ġdid tat-tim li jkun se jkopri l-każ.

42. Il-Kumitat iqis li r-rakkomandazzjonijiet tiegħu jenħtieġ li jiġu kkunsidrati fir-reviżjoni attwali tal-GIPs ( 28 ) . Il-GIPs komprensivi u sinifikanti se jgħinu wkoll lill-Kontrollur futur ta’ garanziji proċedurali ( 29 ) fit-trattament tal-ilmenti kontra l-OLAF għal irregolaritajiet proċedurali.

3.5.2 Rapporti ta’ investigazzjonijiet li damu aktar minn 12-il xahar riċevuti mill-Kumitat fl-2021

43. Jekk investigazzjoni ma tkunx tista’ tingħalaq fi żmien 12-il xahar mill-ftuħ tagħha, l-Artikolu 7(8) tar-Regolament dwar l-OLAF ( 30 ) jirrikjedi li d-Direttur Ġenerali tal-OLAF jirrapporta formalment lill-Kumitat fi tmiem perjodu ta’ 12-il xahar u kull sitt xhur wara dan. F’dawn ir-rapporti, l-OLAF jistabbilixxi r-raġunijiet għan-nuqqas ta’ tlestija u, fejn xieraq ( 31 ) , il-miżuri ta’ rimedju sabiex titħaffef l-investigazzjoni kif ukoll il-perjodu ta’ żmien mistenni għat-tlestija.

44. Matul l-2021, il-Kumitat irċieva 761 rapport mill-OLAF dwar 482 investigazzjoni individwali li damu aktar minn 12-il xahar. Minn dawn il-każijiet individwali, 29,25 % damu aktar minn 12-il xahar u 27,18 % damu aktar minn 18-il xahar. Mill-każijiet kollha rrapportati, 43,57 % qabżu l-24 xahar (l-Illustrazzjoni 1). It-tqassim settorjali tal-investigazzjonijiet tal-OLAF huwa ppreżentat fl-Illustrazzjoni 2. Illustrazzjoni 1 482 każ individwali - 2021 Illustrazzjoni 2 482 każ individwali - 2021

3.6. Reviżjoni tal-linji gwida tal-OLAF dwar il-proċeduri ta’ investigazzjoni (GIPs)

45. Wara r-reviżjoni tar-Regolament dwar l-OLAF, l-OLAF emenda l-GIPs eżistenti sabiex jinkorpora dispożizzjonijiet ġodda tar-Regolament dwar l-OLAF f’linji gwida interni ġodda u sabiex jistabbilixxi qafas ċar u konsistenti għall-attivitajiet kollha ta’ investigazzjoni, ta’ appoġġ u ta’ koordinazzjoni. L-OLAF spjega lill-Kumitat li dan il-proċess ta’ reviżjoni se jitwettaq f’żewġ fażijiet distinti.

46. Matul l-ewwel fażi, ir-reviżjoni se tkun limitata għal dak li huwa strettament meħtieġ sabiex il-GIPs jiġu allinjati mar-Regolament (UE, Euratom) 2020/2223 u mal-bidu operazzjonali tal-UPPE. It-tieni fażi se tinvolvi reviżjoni aktar komprensiva. Hija se tinkludi aspetti attwalment indirizzati fi struzzjonijiet u f’linji gwida interni oħra tal-OLAF, il-prattiki li se jiġu stabbiliti bħala parti mill-kooperazzjoni tal-OLAF mal-UPPE, ir-rakkomandazzjonijiet tal-partijiet ikkonċernati tal-OLAF, u kwistjonijiet identifikati mill-persunal tal-OLAF matul is-snin.

47. Skont ir-Regolament dwar l-OLAF ( 32 ) , qabel ma d-Direttur Ġenerali tal-OLAF jadotta kwalunkwe emenda għall-GIPs, il-Kumitat Superviżorju jrid jissottometti l-osservazzjonijiet tiegħu.

48. Fit-28 ta’ Mejju 2021, l-OLAF bagħat lill-Kumitat abbozz tal-GIPs riveduti li jkopru l-ewwel fażi. L-abbozz ġie diskuss mal-persunal tal-OLAF u mas-Segretarjat f’laqgħa teknika fis-6 ta’ Ġunju 2021 u fil-laqgħa plenarja tat-22 ta’ Ġunju 2021. Il-Kumitat ipprovda l-osservazzjonijiet tiegħu lid-Direttur Ġenerali tal-OLAF fis-17 ta’ Awwissu 2021. Il-GIPs il-ġodda daħlu fis-seħħ fil-11 ta’ Ottubru 2021.

49. Fl-osservazzjonijiet tiegħu, il-Kumitat fakkar li diġà rrakkomanda lill-OLAF sabiex iwettaq reviżjoni sħiħa tal-GIPs (l-Opinjoni Nru 2/2017 dwar l-evalwazzjoni tar-Regolament dwar l-OLAF). Diġà għamel numru ta’ rakkomandazzjonijiet speċifiċi f’dak ir-rigward, kemm f’dak li għandu x’jaqsam mal-organizzazzjoni tal-OLAF kif ukoll mal-prattiki investigattivi tiegħu (l-Opinjoni Nru 3/2021 dwar l-aħjar prattiki fl-investigazzjonijiet interni). B’hekk huwa laqa’ d-deċiżjoni tal-OLAF li jipproċedi bir-reviżjoni tal-GIPs. Għall-Kumitat, huwa importanti ħafna li t-test futur tal-GIPs, wara t-tieni fażi tar-reviżjoni, ikun ibbażat fuq rieżami fil-fond u komprensiv tal-linji gwida u l-istruzzjonijiet interni l-oħra kollha eżistenti tal-OLAF. Xi wħud minn dawn, jekk mhux kollha, se jkollhom jiġu inkorporati fil-GIPs. Dan huwa importanti peress li l-GIPs huma l-uniċi linji gwida, struzzjonijiet jew manwal li r-Regolament dwar l-OLAF jirrikjedi li l-OLAF jippubblika ( 33 ) . Dan jiżgura l-livell meħtieġ ta’ trasparenza u ċertezza ġuridika fir-rigward tal-persuni li qegħdin jiġu investigati. Il-GIPs komprensivi u sinifikanti se jgħinu wkoll lill-Kontrollur futur ta’ garanziji proċedurali ( 34 ) fit-trattament tal-ilmenti kontra l-OLAF għal irregolaritajiet proċedurali.

50. Għal din ir-raġuni, il-Kumitat irriżerva d-dritt tiegħu li jipprovdi opinjoni komprensiva dwar il-GIPs fi tmiem it-tieni fażi tar-reviżjoni tagħhom.

51. L-OLAF informa lill-Kumitat u lill-istituzzjonijiet tal-UE li beda t-tieni fażi tar-reviżjoni tal-GIPs. It-tieni fażi hija mistennija li tiġi finalizzata matul l-2022. Il-Kumitat jinsab ħerqan li jara l-verżjoni finali tal-GIPs u jistenna li r-rakkomandazzjonijiet imressqa mill-Kumitat fl-opinjonijiet reċenti tiegħu se jitqiesu mid-Direttur Ġenerali tal-OLAF.

3.7. Applikazzjoni ta’ garanziji proċedurali

52. L-Artikolu 9 tar-Regolament dwar l-OLAF jelenka l-prinċipji li l-OLAF jenħtieġ li japplika meta jwettaq investigazzjoni, u l-garanziji proċedurali li jgawdu minnhom il-persuni involuti f’investigazzjoni tal-OLAF.

53. li jittratta lmenti individwali kontra l-OLAF, u lanqas ma huwa korp ta’ appell li jista’ jirrieżamina d-deċiżjonijiet tal-OLAF Ir-Regolament jagħti lill-Kumitat il-kompitu li jimmonitorja l-iżviluppi dwar l-applikazzjoni ta’ dawn il-garanziji proċedurali. Il-Kumitat jissodisfa dan ir-rwol permezz ta’ azzjonijiet varji: huwa jimmonitorja kif l-OLAF jittratta l-ilmenti proċedurali; jivvaluta kif l-OLAF josserva d-drittijiet proċedurali fl-investigazzjonijiet tiegħu; jidentifika kwistjonijiet sistemiċi jew strutturali; u jipprovdi opinjonijiet dwar kwistjonijiet relatati mal-applikazzjoni ta’ garanziji proċedurali. Huwa importanti li jiġi enfasizzat li l-Kumitat ma għandux is-setgħalmenti individwali kontra l-OLAF, u lanqas ma huwa korp ta’ appell li jista’ jirrieżamina d-deċiżjonijiet tal-OLAF ( 35 )

54. Fl-2021, il-Kumitat iddedika wkoll parti mill-ħidma tiegħu għall-monitoraġġ tal-konformità tal-OLAF mal-garanziji proċedurali.

(i) Il-Kumitat ġie kkonsultat dwar soluzzjoni rigward il-mekkaniżmu l-ġdid tal-ilmenti stabbilit mill-OLAF

55. Sad-dħul fis-seħħ tar-Regolament emendat dwar l-OLAF, individwi jew entitajiet ġuridiċi affettwati minn investigazzjoni tal-OLAF kellhom il-possibbiltà li jissottomettu lment lid-Direttur Ġenerali tal-OLAF. L-OLAF indirizza l-ilmenti f’konformità mal-proċedura stabbilita tiegħu. Ir-Regolament emendat dwar l-OLAF stabbilixxa l-funzjoni tal-Kontrollur ta’ garanziji proċedurali (il-“Kontrollur”), li huwa responsabbli sabiex jittratta l-ilmenti ppreżentati minn persuni kkonċernati fl-investigazzjonijiet tal-OLAF ( 36 )

56. Madankollu, anke wara d-dħul fis-seħħ tar-Regolament il-ġdid u sakemm il-Kummissjoni taħtar il-Kontrollur, l-OLAF kompla jirċievi lmenti, inkluż minn persuni kkonċernati. Fil-bidu tal-2021, l-OLAF ikkonsulta lill-Kumitat ( 37 ) dwar soluzzjoni temporanja għall-implimentazzjoni tal-mekkaniżmu tal-ilmenti matul il-perjodu ta’ tranżizzjoni bejn id-dħul fis-seħħ tar-Regolament u l-ħatra tal-Kontrollur. L-OLAF informa lill-Kumitat li kellu l-ħsieb li jagħti lill-ilmentaturi l-għażla li jew: (i) jistennew sal-ħatra tal-Kontrollur sabiex l-ilment tagħhom jiġi ttrattat mill-Kontrollur; jew (ii) ikollhom l-ilment tagħhom ittrattat mill-OLAF skont il-proċedura eżistenti tal-OLAF. F’dan l-aħħar każ, l-ilmentaturi jirrinunzjaw id-dritt tagħhom li l-ilment tagħhom jiġi ttrattat skont ir-regoli l-ġodda.

57. Il-Kumitat ikkunsidra din is-soluzzjoni bħala xierqa u talab lill-OLAF iżomm lill-Kumitat informat dwar it-trattament mill-OLAF tal-ilmenti kollha ttrattati taħt dawn iż-żewġ opzjonijiet. L-OLAF ipprovda l-informazzjoni mitluba.

(ii) Il-Kumitat ivvaluta kif l-OLAF implimenta garanziji proċedurali f’investigazzjonijiet speċifiċi

58. Fit-tħejjija tal-Opinjoni tiegħu Nru 3/2021 dwar investigazzjonijiet interni u l-Opinjoni Nru 5/2021 dwar id-durata tal-investigazzjonijiet, il-Kumitat kellu aċċess għall-fajls tal-każijiet u vvaluta bir-reqqa kif l-OLAF applika l-garanziji proċedurali fl-investigazzjonijiet taħt skrutinju. Fl-Opinjoni tiegħu Nru 3/2021, il-Kumitat ta attenzjoni partikolari lill-indipendenza tal-funzjoni ta’ rieżami, il-mekkaniżmu ta’ kontroll intern tal-OLAF sabiex jiġi żgurat ir-rispett tal-garanziji proċedurali. Huwa ħareġ rakkomandazzjoni korrispondenti li ġiet implimentata mill-OLAF.

59. Fl-Opinjoni tiegħu Nru 5/2021, il-Kumitat iddeċieda li jiffoka l-analiżi tiegħu fuq il-konformità tal-OLAF mad-dritt li uffiċjal jiġi informat dwar il-ftuħ ta’ investigazzjoni tal-OLAF u d-dritt tal-persuna kkonċernata li tikkummenta dwar fatti li jirrigwardawha qabel ma l-OLAF jabbozza l-konklużjonijiet tiegħu ( 38 ) u b’mod partikolari dwar l-użu mill-OLAF tal-eċċezzjonijiet għad-differiment ta’ dawn id-drittijiet, kif previst fil-leġiżlazzjoni.

60. L-analiżi wriet li, sa fejn hija kkonċernata l-proċedura għad-differiment tal-għoti ta’ informazzjoni dwar il-ftuħ ta’ investigazzjoni, l-OLAF ikkonforma mar-rekwiżiti u l-garanziji proċedurali applikabbli. Barra minn hekk, mill-2019 ’il hawn, huwa stabbilixxa sistema ta’ rieżami ħafna aktar rigoruża li issa hija applikata sistematikament fil-każijiet kollha ta’ differiment. Fir-rigward tad-differiment tal-opportunità ta’ kummenti, il-Kumitat qies li s-sistema stabbilita mill-OLAF tipprovdi biżżejjed garanziji sabiex tipproteġi d-drittijiet fundamentali tal-persuni taħt investigazzjoni u sabiex jiġi evitat kwalunkwe trattament arbitrarju.

(iii) Il-Kumitat ivvaluta l-ilmenti individwali sottomessi lill-OLAF

61. Bħal kull sena, il-Kumitat irċieva rapporti biannwali u dokumenti rilevanti dwar ilmenti individwali ttrattati mill-OLAF ( 39 ) . Fl-2021, b’kollox l-OLAF irċieva erba’ lmenti minn persuni kkonċernati rigward l-applikazzjoni ta’ garanziji proċedurali, li tlieta minnhom kienu jikkonċernaw l-istess investigazzjoni interna. L-ilmentaturi kollha minbarra wieħed xtaqu li l-ilment tagħhom jiġi ttrattat mill-Kontrollur. Fl-uniku ilment ittrattat mill-OLAF fl-2021, il-persuna kkonċernata argumentat li: (i) l-OLAF ma informahiex fil-ħin li hija kienet persuna kkonċernata; u (ii) l-investigazzjoni ma ġietx konkluża f’perjodu ta’ żmien raġonevoli. Il-Kumitat jieħu nota tat-tweġiba tal-OLAF lill-ilmentatur li ma kien hemm l-ebda ksur tar-regoli applikabbli. Madankollu, peress li hemm ilmenti pendenti li għandhom jiġu ttrattati mill-Kontrollur fir-rigward ta’ kwistjonijiet simili fl-istess investigazzjoni, il-Kumitat mhux se jikkummenta aktar.

62. Il-Kumitat qiegħed jistenna bil-ħerqa li jikkoopera mal-Kontrollur bil-għan li tissaħħaħ l-applikazzjoni tal-garanziji proċedurali u tad-drittijiet fundamentali.

4. Kooperazzjoni

4.1. Kooperazzjoni mal-OLAF

63. Matul l-2021, il-Kumitat ikkonsolida l-kooperazzjoni produttiva tiegħu mal-OLAF. Minbarra l-konklużjoni tad-diskussjonijiet rigward id-dritt ta’ aċċess tal-Kumitat għal informazzjoni relatata mal-każijiet u l-iffirmar tal-Arranġamenti l-ġodda ta’ Ħidma, il-Kumitat żamm djalogu miftuħ u sinifikanti mal-OLAF.

64. Il-Kumitat issokta bil-prattika li jistieden lid-Direttur Ġenerali tal-OLAF u l-persunal tiegħu għal-laqgħat regolari ta’ kull xahar tiegħu, sabiex jiddiskutu u jkunu informati dwar kull kwistjoni rilevanti għall-ħidma tal-Kumitat u tal-OLAF. Il-membri tal-Kumitat u tas-Segretarjat kellhom ukoll laqgħat formali u informali mal-maniġment u l-persunal tal-OLAF fil-kuntest tat-tħejjija tal-opinjonijiet u r-rapporti tal-Kumitat.

65. Il-Kumitat irċieva mill-OLAF ir-rapporti li ġejjin f’konformità mad-dispożizzjonijiet tar-Regolament dwar l-OLAF u l-prattiki ta’ ħidma stabbiliti: (i) rapporti dwar investigazzjonijiet li jdumu aktar minn 12-il xahar; (ii) rapporti dwar rakkomandazzjonijiet tal-OLAF maħruġa mill-1 ta’ Ottubru 2013 iżda li ma ġewx segwiti, li għalihom l-OLAF irċieva tweġibiet mill-awtoritajiet ikkonċernati bejn l-1 ta’ Jannar 2020 u l-31 ta’ Diċembru 2020; (iii) rapporti dwar ilmenti rigward garanziji proċedurali; (iv) rapporti dwar każijiet fejn l-informazzjoni tkun ġiet trażmessa lill-awtoritajiet ġudizzjarji nazzjonali; u (v) rapporti dwar differimenti skont l-Artikolu 4(6) tar-Regolament dwar l-OLAF.

4.2. Relazzjonijiet mal-partijiet ikkonċernati

66. Il-Kumitat huwa responsabbli lejn l-istituzzjonijiet tal-UE li ħatru l-membri tiegħu u fl-istess ħin huwa sieħeb ta’ djalogu tal-istituzzjonijiet tal-UE. Il-Kumitat jirrapporta lill-istituzzjonijiet tal-UE dwar l-attivitajiet tiegħu, jista’ joħroġ opinjonijiet fuq talba tagħhom, jipproduċi rapporti dwar kwistjonijiet investigattivi u jiskambja fehmiet magħhom fil-livell politiku ( 40 )

67. Il-Kumitat iqis li huwa importanti li jinżamm kuntatt regolari mal-istituzzjonijiet tal-UE u mas-sħab u mal-partijiet ikkonċernati tal-OLAF sabiex jittejjeb il-fluss tal-informazzjoni u jinkiseb feedback dwar il-prestazzjoni tal-OLAF. Il-Kumitat u s-Segretarjat tiegħu kienu f’kuntatt regolari mas-Segretarju Ġenerali tal-Kummissjoni, mal-Kumitat tal-Parlament Ewropew għall-Kontroll tal-Baġit (CONT), u mal-Gruppi ta’ Ħidma tal-Kunsill dwar il-Ġlieda Kontra l-Frodi (GAF) u dwar il-Kooperazzjoni Ġudizzjarja f’Materji Kriminali (COPEN). Il-pandemija attwali ma ppermettietx li l-Kumitat jagħmel laqgħat fiżiċi mal-partijiet ikkonċernati u b’riżultat ta’ dan il-laqgħat saru kollha online. F’Diċembru tal-2021 ( 41 ) , il-Kumitat ipparteċipa wkoll fl-iskambju interistituzzjonali annwali ta’ fehmiet dwar il-prestazzjoni tal-OLAF, fejn esprima l-fehmiet tiegħu dwar ir-rwol tal-OLAF fil-Faċilità għall-Irkupru u r-Reżiljenza u l-esperjenza prattika tar-relazzjonijiet bejn l-OLAF u l-UPPE.

68. Il-Kumitat għen ukoll lill-Kummissjoni fil-proċeduri tal-għażla għall-ħatra ta’ uffiċjali għolja fl-OLAF. Il-membri tal-Kumitat ipparteċipaw ukoll f’laqgħat tal-Kumitat Konsultattiv tal-Kummissjoni dwar il-Ħatriet ta’ Maniġers Superjuri.

5. Amministrazzjoni u riżorsi

5.1. Metodi ta’ ħidma tal-Kumitat ta’ Sorveljanza

69. Fl-2021, il-Kumitat kellu 12-il laqgħa plenarja, jew ibrida jew kompletament online ( 42 ) . Għal kull kwistjoni importanti li eżamina, il-Kumitat ħatar relatur. Ir-relaturi ħadmu mas-Segretarjat sabiex iħejju abbozzi ta’ rapporti, opinjonijiet jew dokumenti sabiex jiġu diskussi fil-laqgħat plenarji. Il-President, ir-relaturi u l-membri tas-Segretarjat iltaqgħu wkoll b’mod regolari sabiex jaħdmu fuq kwistjonijiet partikolari.

5.2. Is-Segretarjat

70. Matul l-2021, is-Segretarjat kompla jappoġġa lill-membri tal-Kumitat fit-twettiq tad-dmirijiet tagħhom b’mod effiċjenti, u b’hekk għen sabiex tiżdied l-indipendenza tal-OLAF. Is-Segretarjat, bħall-bqija tal-Kummissjoni, matul l-2021 kompla jopera fil-biċċa l-kbira f’ambjent online. Huwa wettaq il-programm ta’ ħidma kif miftiehem bejn il-Kap tiegħu u l-Kumitat ta’ Sorveljanza ( 43 )

71. Minn Marzu tal-2016, is-Segretarjat huwa assoċjat b’mod amministrattiv mal-Uffiċċju tal-Kummissjoni Ewropea tal-Amministrazzjoni u l-Ħlas tal-Intitolamenti Individwali (PMO), għalkemm jinsab f’żona ta’ sigurtà separata fil-bini tal-OLAF. F’ħafna okkażjonijiet il-Kumitat ta’ Sorveljanza esprima d-dubji tiegħu dwar jekk l-assoċjazzjoni “ibrida” tas-Segretarjat tiegħu mal-PMO hijiex l-aktar post xieraq.

72. Il-Kumitat jerġa’ jsostni l-fehma tiegħu li, minħabba l-interazzjonijiet ta’ kuljum tas-Segretarjat mal-persunal tal-OLAF għall-finijiet tal-kompiti ta’ monitoraġġ attwali tal-Kumitat, post xieraq fiż-żona ta’ sigurtà tal-OLAF jippermetti lis-Segretarjat jaħdem b’mod aktar effiċjenti.

73. Is-sejba ta’ post xieraq għas-Segretarjat hija saħansitra aktar importanti wara l-istabbiliment ta’ Kontrollur tal-garanziji proċedurali. Skont ir-Regolament, il-Kontrollur il-ġdid se jkun assoċjat b’mod amministrattiv mal-Kumitat ta’ Sorveljanza, filwaqt li s-Segretarjat jipprovdi lill-Kontrollur bl-appoġġ legali u amministrattiv kollu meħtieġ.

5.3. Kwistjonijiet baġitarji

74. Il-baġit tal-Kumitat għall-2021 kien ta’ EUR 200 000. Il-fatt li l-laqgħat tal-Kumitat saru online minħabba l-COVID-19 fisser li l-ammont reali żborżat sa tmiem l-2021 kien biss ta’ EUR 74 577,28.

75. L-uffiċjal tal-awtorizzazzjoni b’sottodelega responsabbli għan-nefqa huwa d-Direttur tal-PMO.

(1) L-Artikolu 15(2) tar-Regolament (UE, Euratom) Nru 883/2013 tal-Parlament Ewropew u tal-Kunsill tal-11 ta’ Settembru 2013 dwar investigazzjonijiet immexxija mill-Uffiċċju Ewropew Kontra l-Frodi (OLAF) u li jħassar ir-Regolament tal-Parlament Ewropew u tal-Kunsill (KE) Nru 1073/1999 u r-Regolament tal-Kunsill (Euratom) Nru 1074/1999 (ĠU L 248, 18.9.2013, p. 1) kif emendat bir-Regolament (UE, Euratom) 2016/2030 u r-Regolament (UE, Euratom) 2020/2223 (disponibbli wkoll fuq https://eur-lex.europa.eu/legal-content/MT/TXT/?uri=CELEX:02013R0883-20210117).

(2) Sabiex tiġi ppreservata l-esperjenza mibnija fil-Kumitat, il-membri jridu jiġu ssostitwiti fuq bażi li talterna, f’konformità mar-Regolament (UE, Euratom) Nru 883/2013.

(3) Fuq https://www.europarl.europa.eu/charter/pdf/text_en.pdf.

(4) Ara r-rapporti u l-opinjonijiet li ġejjin tal-Kumitat ta’ Sorveljanza (SC) – ir-Rapport Annwali tal-2020 tal-Kumitat ta’ Sorveljanza, il-paragrafi 28 u 29; ir-Rapport Annwali tal-2019 tal-Kumitat ta’ Sorveljanza, il-paragrafi 38 sa 51; ir-Rapport Annwali tal-2018 tal-Kumitat ta’ Sorveljanza, il-paragrafi 7, 45 sa 49; ir-Rapport Annwali tal-2017 tal-Kumitat ta’ Sorveljanza, il-paragrafi 24 sa 29; ir-Rapport Annwali tal-2016 tal-Kumitat ta’ Sorveljanza, il-paragrafi 30 sa 33; ir-Rapport Annwali tal-2016 tal-Kumitat ta’ Sorveljanza, il-paragrafi 30 sa 33; ir-Rapport Annwali tal-2015 tal-Kumitat ta’ Sorveljanza, il-paragrafi 30 sa 33 u l-paragrafi 1 sa 9; ir-Rapport Annwali tal-2014 tal-Kumitat ta’ Sorveljanza, il-paragrafi 26 sa 28; ir-Rapport Annwali tal-2013 tal-Kumitat ta’ Sorveljanza, il-paragrafi 18 sa 19; ir-Rapport Annwali tal-2012 tal-Kumitat ta’ Sorveljanza, il-paragrafu 36; SC Opinion No 2/2017 – Accompanying the Commission Evaluation report on the application of Regulation (EU, Euratom) of the European Parliament and of the Council No 883/2013 (l-Artikolu 19), il-paragrafi 30 sa 31; SC Opinion No 4/2014 on Control of the Duration of Investigations conducted by OLAF, il-paragrafi 18 sa 20 u 45 sa 49.

(5) Ir-Regolament (UE, Euratom) 2020/2223 tal-Parlament Ewropew u tal-Kunsill tat-23 ta’ Diċembru 2020 li jemenda r-Regolament (UE, Euratom) Nru 883/2013 fir-rigward tal-kooperazzjoni mal-Uffiċċju tal-Prosekutur Pubbliku Ewropew u l-effettività tal-investigazzjonijiet tal-Uffiċċju Ewropew Kontra l-Frodi (ĠU L 437, 28.12.2020, p. 49).

(6) L-arranġamenti l-ġodda ta’ ħidma bejn l-OLAF u l-Kumitat ta’ Sorveljanza tal-OLAF huma disponibbli fuq https://europa.eu/supervisory-committee-olaf/system/files/2021-10/OLAF%20SC%20WA%20signed.pdf.pdf.

(7) Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, p. 39) fuq http://data.europa.eu/eli/reg/2018/1725/oj.

(8) Opinion No 1/2021 on OLAF’s recommendations not followed by the relevant authorities; Opinion No 2/2021 on Working arrangements between OLAF and EPPO; Opinion No 3/2021 on Supervision of Internal investigations: strategic conclusions and best practices; Opinion No 4/2021 OLAF’s Preliminary Draft Budget for 2022; Opinion No 5/2021 on Analysis of OLAF investigations lasting more than 36 months in 2019.

(9) Il-kummenti preliminari tal-Kumitat dwar l-ewwel stadju tar-reviżjoni tal-GIPs ġew ipprovduti lid-Direttur Ġenerali tal-OLAF permezz ta’ ittra tas-17 ta’ Awwissu 2021 (Ares(2021)5153587).

(10) It-test sħiħ tal-Opinjoni Nru 1/2021 jinsab fuq https://europa.eu/supervisory-committee-olaf/document/download/81b4db5b-51e0-4739-ab3f-c67859304f5e_en.

(11) Iċ-ċifri mill-aħħar ħames rapporti annwali tal-OLAF (bejn l-2013 u l-2018), fir-rigward tar-rakkomandazzjonijiet sabiex tinfetaħ investigazzjoni kriminali fil-livell nazzjonali, urew li r-rata tal-atti tal-akkuża naqset minn 53 % għal 36 %.

(12) L-aħħar sentenza tal-Artikolu 12(g)(1) tar-Regolament dwar l-OLAF tirrikjedi li d-Direttur Ġenerali tal-OLAF jinnotifika formalment l-arranġamenti ta’ ħidma lill-Kumitat Superviżorju qabel l-adozzjoni tagħhom.

(13) L-Opinjoni Nru 2/2021, hija disponibbli fuq: https://europa.eu/supervisory-committee-olaf/document/download/2d90f9ac-6556-41c7-bb55-483ccd192d8d_en.

(14) It-Taqsima 5 tal-Arranġamenti ta’ Ħidma tal-UPPE-OLAF.

(15) L-Artikolu 4.6 tal-Arranġamenti ta’ Ħidma tal-UPPE-OLAF.

(16) L-Artikolu 4.2 tal-Arranġamenti ta’ Ħidma tal-UPPE-OLAF.

(17) L-Artikoli 6(1) u 6(4) tal-Arranġamenti ta’ Ħidma tal-UPPE-OLAF.

(18) L-Artikolu 12 tal-Arranġamenti ta’ Ħidma tal-UPPE-OLAF.

(19) L-Artikoli 4(2), 6(1)(1)(d), 6(4) u 14 tal-Arranġamenti ta’ Ħidma tal-UPPE/OLAF.

(20) Filwaqt li jitqiesu r-regoli stabbiliti fid-Deċiżjoni tal-Kummissjoni (UE, Euratom) 2015/443 u fid-Deċiżjoni tal-Kummissjoni (UE, Euratom) 2015/444 u fis-Security Notice – Marking and handling of sensitive non-classified information C(2019) 1904 final-Brussels, 5.3.2019, il-Kumitat iddeċieda li ma jippubblikax l-opinjoni tiegħu kollha kemm hi bil-għan li jipproteġi l-privatezza u l-integrità tal-individwi kkonċernati mill-investigazzjonijiet. Madankollu, fl-interess tat-trasparenza, il-Kumitat ippubblika verżjoni mhux kunfidenzjali tal-Opinjoni tiegħu li kien fiha l-konklużjonijiet u r-rakkomandazzjonijiet tiegħu lid-Direttur Ġenerali tal-OLAF. Il-verżjoni mhux kunfidenzjali tal-Opinjoni tista’ tinstab hawnhekk. Din il-verżjoni mhux kunfidenzjali ġiet ipprovduta wkoll lill-istituzzjonijiet tal-UE, f’konformità mal-Artikolu 15(1) tar-Regolament dwar l-OLAF.

(21) L-Opinjoni Nru 4/2021 hija disponibbli fuq https://europa.eu/supervisory-committee-olaf/document/download/1ab13286-a2b7-411a-a748-96b6a90afcd1_en.

(22) Mill-2012 ’il hawn, il-baġit għall-iżvilupp tas-sistema tal-OCM laħaq kważi EUR 29 miljun.

(23) Ara r-Rapport tal-Attività 2017, il-paragrafu 23; ir-Rapport tal-Attività 2018, il-paragrafu 13; ir-Rapport tal-Attività 2019, il-paragrafu 20; l-Opinjoni dwar l-APB 2019 tal-OLAF, il-paragrafu 27; l-Opinjoni dwar l-APB 2020 tal-OLAF, il-paragrafu 29; l-Opinjoni dwar l-APB 2021 tal-OLAF, il-paragrafu 25. L-Opinjonijiet u r-Rapporti kollha tal-Kumitat jinsabu fuq https://europa.eu/supervisory-committee-olaf/our-work/opinions-and-reports_en.

(24) F’Ġunju tal-2019, is-Servizz tal-Awditjar Intern tal-Kummissjoni, fil-Final audit report on IT project management practices in OLAF, diġà kien identifika numru ta’ dgħufijiet sinifikanti fl-istadji bikrin tal-OCM, inkluż in-nuqqas ta’ struttura ċara u sostenibbli ta’ governanza tal-proġetti, u n-nuqqas ta’ kontroll suffiċjenti mill-maniġment superjuri. L-OLAF indirizza dawn id-dgħufijiet kif ikkonfermat fl-2020 mis-Servizz tal-Awditjar Intern tal-Kummissjoni (Frar tal-2020).

(25) Ara r-Rapport tal-Attività tal-Kumitat Superviżorju 2017, il-paragrafu 25.

(26) Ir-Rapport tal-Attività tal-Kumitat Superviżorju tal-OLAF – 2019, il-paragrafi 52 u ta’ wara.

(27) Il-verżjoni mhux kunfidenzjali tal-Opinjoni Nru 5/2021 hija disponibbli fuq: https://europa.eu/supervisory-committee-olaf/document/download/25411b56-2cc1-4ba2-9c5c-b58e1e95c236_en.

(28) Wara d-dħul fis-seħħ tal-emenda tar-Regolament dwar l-OLAF bir-Regolament (UE, Euratom) 2020/2223, l-OLAF kien qiegħed iwettaq reviżjoni tal-GIPs f’żewġ passi. L-ewwel fażi ffokat prinċipalment fuq it-traspożizzjoni tad-dispożizzjonijiet tar-Regolament rivedut dwar l-OLAF rigward l-UPPE. Din il-fażi ġiet iffinalizzata u l-GIPs il-ġodda daħlu fis-seħħ fil-11 ta’ Ottubru 2021. L-OLAF bħalissa qiegħed iwettaq it-tieni fażi tar-reviżjoni, li hija reviżjoni aktar komprensiva, li se tinkludi l-kwistjonijiet attwalment indirizzati fi struzzjonijiet u linji gwida interni oħra, il-prattiki li se jiġu stabbiliti fil-qafas tal-kooperazzjoni tal-OLAF mal-UPPE, ir-rakkomandazzjonijiet tal-partijiet ikkonċernati tal-OLAF, u kwistjonijiet identifikati mill-persunal tal-OLAF matul is-snin. It-tieni fażi hija mistennija li tiġi ffinalizzata matul l-2022.

(29) L-Artikoli 9a u 9b tar-Regolament dwar l-OLAF joħolqu l-“Kontrollur ta’ garanziji proċedurali” u l-“mekkaniżmu tal-ilmenti”, bil-mandat li jittratta lmenti futuri kontra l-OLAF ippreżentati minn persuna kkonċernata f’investigazzjoni tal-OLAF.

(30) L-Artikolu 7(8) tar-Regolament (UE, Euratom) Nru 883/2013 jiddikjara: “Jekk investigazzjoni ma tkunx tista’ tingħalaq fi żmien 12-il xahar wara li tkun infetħet, id-Direttur Ġenerali għandu jirrapporta, malli jiskadi dak il-perjodu ta’ 12-il xahar u f’intervalli ta’ sitt xhur wara dan, lill-Kumitat ta’ Sorveljanza, filwaqt li jindika r-raġunijiet u, fejn ikun xieraq, il-miżuri ta’ rimedju previsti bil-ħsieb li titħaffef l-investigazzjoni.”

(31) Il-kliem “fejn xieraq” żdied mat-test tal-Artikolu 7(8) tar-Regolament dwar l-OLAF bir-Regolament emendatorju (UE, Euratom) 2020/2223.

(32) L-aħħar sentenza tal-Artikolu 17(8) tar-Regolament dwar l-OLAF.

(33) L-aħħar sentenza tal-Artikolu 17(8) tar-Regolament dwar l-OLAF tistabbilixxi li l-linji gwida għandhom “jiġu ppubblikati għal skopijiet ta’ informazzjoni fuq is-sit web tal-Uffiċċju fil-lingwi uffiċjali tal-istituzzjonijiet tal-Unjoni”.

(34) L-Artikolu 9a u 9b tar-Regolament dwar l-OLAF jipprevedi “l-Kontrollur ta’ garanziji proċedurali” u l-“mekkaniżmu tal-ilmenti”, bil-mandat li jiġu ttrattati lmenti futuri kontra l-OLAF ippreżentati minn persuna kkonċernata f’investigazzjoni tal-OLAF.

(35) Il-Kumitat spiss jirċievi lmenti jew dwar investigazzjonijiet li jkunu għaddejjin mill-OLAF jew dwar allegati attivitajiet frodulenti li jaffettwaw l-interessi finanzjarji tal-UE. Il-prattika tal-Kumitat hija li jgħaddi kwalunkwe informazzjoni rilevanti lill-OLAF u jinforma lill-konsenjatur kif xieraq.

(36) L-Artikoli 9a u 9b tar-Regolament dwar l-OLAF.

(37) Ittra tat-18.3.2021 mid-Direttur Ġenerali tal-OLAF lill-President tal-Kumitat Superviżorju (Ref. Ares(2021)1954695).

(38) L-Artikolu 9(3) u (4) tar-Regolament dwar l-OLAF.

(39) Skont l-Artikolu 6 tal-Arranġamenti l-ġodda ta’ Ħidma tal-OLAF/tal-Kumitat Superviżorju, għal kull ilment ittrattat mill-OLAF, l-OLAF se jipprovdi aċċess awtomatiku għall-ilment oriġinali flimkien mat-tweġiba pprovduta mill-OLAF, inklużi d-dokumenti rilevanti l-oħra kollha.

(40) L-Artikolu 15(1) tar-Regolament (UE) Nru 883/2013: “Il-Kumitat ta’ Sorveljanza għandu jindirizza opinjonijiet lid-Direttur Ġenerali, inklużi fejn xieraq, rakkomandazzjonijiet dwar, fost oħrajn, ir-riżorsi meħtieġa biex titwettaq il-funzjoni investigattiva tal-Uffiċċju, dwar il-prijoritajiet investigattivi tal-Uffiċċju u dwar it-tul tal-investigazzjonijiet. Dawk l-opinjonijiet jistgħu jingħataw fuq inizjattiva tiegħu stess, fuq talba tad-Direttur Ġenerali jew fuq talba ta’ istituzzjoni, korp, uffiċċju jew aġenzija, mingħajr madankollu ma jfixklu t-twettiq ta’ investigazzjonijiet li jkunu għaddejjin. […]

[…] L-istituzzjonijiet, korpi, uffiċċji jew aġenziji għandhom ikunu pprovduti b’kopja tal-opinjonijiet mogħtija skont it-tielet subparagrafu”.

(41) L-iskambju interistituzzjonali ta’ fehmiet sar fit-2 ta’ Diċembru 2021.

(42) Minn Jannar sa Diċembru tal-2021.

(43) Attwalment, is-Segretarjat, ġestit mill-kap tiegħu, huwa magħmul minn seba’ membri tal-persunal.